b'\n_START_ARTICLE_\nWillem Kalf\n_START_PARAGRAPH_\nVilemas Kalfas (ol. Willem Kalf, 1619\xc2\xa0m. lapkri\xc4\x8dio 3 d.(?), Roterdamas, Nyderlandai\xc2\xa0\xe2\x80\x93 1693\xc2\xa0m. liepos 31 d., Amsterdamas)\xc2\xa0\xe2\x80\x93 XVII a. Nyderland\xc5\xb3 tapytojas, dirb\xc4\x99s natiurmorto \xc5\xbeanre.\n_START_SECTION_\nBiografija\n_START_PARAGRAPH_\nVilemas Kalfas gim\xc4\x97 Roterdame, pakrik\xc5\xa1tytas 1619\xc2\xa0m. lapkri\xc4\x8dio 3 d. Jo t\xc4\x97vas Jan Jansz Calff (Kalf), buvo pasiturin\xc4\x8diu audini\xc5\xb3 prekybininku ir miesto tarybos nariu. T\xc4\x97vas mir\xc4\x97 1625\xc2\xa0m. Po motinos Machtelt Gerrits mirties, 1638\xc2\xa0m. Vilemas Kalfas persik\xc4\x97l\xc4\x97 \xc4\xaf Pary\xc5\xbei\xc5\xb3, kuriame tap\xc4\x97 iki 1646\xc2\xa0m., kai gr\xc4\xaf\xc5\xbeo \xc4\xaf Roterdam\xc4\x85. 1651\xc2\xa0m. spalio 22 d. Horno mieste registruotos jo vedybos su Cornelia Pluvier van Vollenhove. Po vedyb\xc5\xb3 Vilemas Kalfas pamin\xc4\x97tas esantis Amsterdamo tapytoj\xc5\xb3 gildijos nariu. Vilemas Kalfas gyveno gana pasiturin\xc4\x8diai. Jis apie 1680\xc2\xa0m. nustojo tapyti ir atsid\xc4\x97jo meno k\xc5\xabrini\xc5\xb3 prekiautojo verslui. Dailininkas mir\xc4\x97 1693\xc2\xa0m. liepos 31 d. ir buvo palaidotas rugpj\xc5\xab\xc4\x8dio 3 d. Amsterdamo Zuiderkerk ba\xc5\xbeny\xc4\x8dioje._NEWLINE_Vilemas Kalfas laikomas vienu \xc5\xbeymiausi\xc5\xb3 XVII a oland\xc5\xb3 natiurmorto \xc5\xbeanro tapytoj\xc5\xb3. Pasak v\xc4\x97lesnio oland\xc5\xb3 dailinink\xc5\xb3 kronininko Houbraken, Vilemas Kalfas mok\xc4\x97si pas Hendrik Gerritsz Pot (apie 1585\xe2\x80\x931657). Galb\xc5\xabt mok\xc4\x97si pas Cornelis Saftleven (apie 1607\xe2\x80\x931681). Pagal stilistinius pana\xc5\xa1umus galima sp\xc4\x97ti, kad Kalf\xc4\x85 \xc4\xaftakojo Roterdamo dailininkas Frans Rijckhals (apie 1600\xe2\x80\x931647). Pirmieji Kalfo natiurmortai priskiriami jo Pary\xc5\xbeiaus k\xc5\xabrybos laikotarpiui. Brandaus menininko stili\xc5\xb3 Vilemas Kalfas i\xc5\xa1vyst\xc4\x97 Amsterdame ma\xc5\xbedaug nuo 1650\xc2\xa0m. Geriausiuose Kalfo natiurmortuose vaizduojami keletas prabangi\xc5\xb3 objekt\xc5\xb3: sidabro indai, Venecijos stiklas, kini\xc5\xa1kas porcelianas \xe2\x88\x92 ant stalo i\xc5\xa1d\xc4\x97styti tamsiame fone. Ypa\xc4\x8d detaliai vaizduojamas \xc5\xa1i\xc5\xb3 objekt\xc5\xb3 pavir\xc5\xa1i\xc5\xb3 spindesys \xc5\xa1viesoje. Vilemo Kalfo s\xc4\x97kmingiausiu pasek\xc4\x97ju buvo Jurriaen van Streek (1632\xe2\x80\x931687).'